На основу члана 32 став 1 тачка 6 Закона о локалној самоуправи (''Службени гласник РС'', бр. 129/07 и 47/18), члана38Статута општине Пожега(''Службени лист општине Пожега'', бр.1/19), а у вези са чланом 11 став 4 Закона о финансијској подршци породици са децом (''Службени гласник РС'', бр. 113/17 и 50/18),Скупштина општине Пожега на седници од \_\_\_\_\_\_.2020. године доноси

**ОДЛУКУ**

**о остваривању права на финансијску помоћ**

**за вантелесну оплодњу**

**I ОСНОВНЕ ОДРЕДБЕ**

**Члан 1.**

Овом Одлуком утврђују се услови, начин и поступак остваривања права на финансијску помоћ за вантелесну оплодњу из средстава буџета општине Пожега.

Овом Одлуком утврђују се шира права у односу на права из обавезног здравственог осигурања у циљу укључивања што већег броја парова у поступак вантелесне оплодње.

**Члан 2.**

Трошкови вантелесне оплодње у смислу одредаба ове Одлуке обухватају трошкове поступка вантелесне оплодње и неопходних лекова које пропише установа која спроводи поступак.

**II КРИТЕРИЈУМИ ЗА ОСТВАРИВАЊЕ ПРАВА**

**Члан 3.**

Право на финансијску помоћ за вантелесну оплодњу могу да остваре пунолетна и пословно способна жена и мушкарац који воде заједнички живот, у складу са законом којим се уређују породични односи – супружници, односно ванбрачни партнери (у даљем тексту: пар).

**Члан 4. ﻿**

Критеријуми за остваривање права на финансијску помоћ за вантелесну оплодњу су:

- да оба партнера имају држављанство Републике Србије;

- да оба партнера имају пребивалиште на територији општине Пожега најмање годину дана пре дана подношења захтева;

- да је жена старија од 43 године без обзира на начин на који се поступак биомедицински потпомогнутог оплођења спроводи, а уколико је млађа од 43 године искључиво ако је неопходно спровести поступак биомедицински потпомогнутог оплођења са донираним репродуктивним ћелијама;

- да је жена млађа од 50 година

**III ВИСИНА ФИНАНСИЈСКЕ ПОМОЋИ**

**Члан 5.**

Висина финансијске помоћи износи до 300.000,00 динара по пару и исплаћује се једнократно, у износу према профактури здравствене установе која ће спроводити поступак вантелесне оплодње.

У истој календарској години финансијска помоћ се може доделити само једном.

**IV ПОСТУПАК ЗА ОСТВАРИВАЊЕ ПРАВА**

**Члан 6.**

Потребна документа за остваривање права на финансијску помоћ за вантелесну оплодњу су:

- захтев за остваривање права на финансијску помоћ за вантелесну оплодњу из средстава буџета општине Пожега, чији ће образац утврдити Комисија;

- извод из матичне књиге венчаних или изјава два сведока, оверена од стране надлежног органа, да пар остварује заједницу живота у складу са законом којим се уређују породични односи (у случају ванбрачне заједнице);

- уверења о држављанству Републике Србије за оба партнера;

- уверења о пребивалишту за оба партнера;

- фотокопија личне карте или штампани подаци са електронске личне карте за оба партнера;

- профактура здравствене установе, која ће спроводити поступак вантелесне оплодње, о висини средстава потребних за покриће трошкова вантелесне оплодње и решење о упису установе у регистар код надлежног органа;

- извештај лекара којим се потврђује да је неопходно спровести поступак биомедицински потпомогнутог оплођења са донираним репродуктивним ћелијама уколико је такав поступак неопходан.

**Члан 7. ﻿**

Захтев за доделу финансијске помоћи се подноси Комисији за остваривање права на вантелесну оплодњу, коју именује председник општине Пожега и коју чине председник и четири члана.

**Члан 8.**

Одлуку по поднетим захтевима доноси Комисија за остваривање права на вантелесну оплодњу и доставља подносиоцима захтева.

Против Одлуке Комисије из става 1 овог члана подносилац захтева може уложити жалбу Општинском већу преко Комисије, у року од 15 (петнаест) дана од дана њеног достављања.

На основу Одлуке из става 1 овог члана Општина Пожега са корисницима средстава закључује уговор о међусобним правима и обавезама.

Додељена средства се преносе на основу закљученог уговора, на текући рачун једног партнера.

Уговор у име Општине закључује председник Општине, а нацрт Уговора израђује Општинско правобранилштво.

**V НАЧИН ИЗВЕШТАВАЊА О НАМЕНСКОМ КОРИШЋЕЊУ ДОДЕЉЕНИХ СРЕДСТАВА**

**Члан 9.**

Корисник средстава је дужан да додељена средства користи искључиво за намену за коју су му додељена.

Доказ о наменском трошењу додељених средстава је рачун здравствене установе о спроведеном поступку вантелесне оплодње и рачуни за прописане неопходне лекове уз одговарајућу медицинску документацију, које је корисник дужан да достави Комисији у року од 6 месеци од дана преноса средстава.

Уколико корисник средстава, у року из претходног става, Комисији не достави доказ о наменском трошењу средстава, сматраће се да средства нису наменски утрошена и против корисника ће бити покренут поступак за повраћај пренетих средстава увећаних за законску затезну камату.

Корисник средстава је дужан да изврши повраћај неутрошених средстава у буџет општине Пожега, у противном против истог ће бити покренут поступак за повраћај исплаћених средстава увећаних за законску затезну камату.

Недостављање доказа из става 2 овог члана, ненаменско трошење средстава и неизвршавање повраћаја неутрошених средстава има за последицу неодобравање средстава у наредној години.

**VI ЗАВРШНЕ ОДРЕДБЕ**

**Члан 10.**

Ступањем на снагу ове Одлуке престаје да важи Одлука о критеријумима за остваривање права на финансијску помоћ за вантелесну оплодњу („Службени лист општине Пожега“ број 2/17 и 14/18).

**Члан 11.**

Ова Одлука ступа на снагу осмог дана од дана објављивања у "Службеном листу општине Пожега''.

**01 Број: 011-16/20**

**СКУПШТИНА ОПШТИНЕ ПОЖЕГА**

**ПРЕДСЕДНИК**

**Дејан Мркић**

**О б р а з л о ж е њ е**

Након објављивања Упутства за спровођење лечења неплодности поступцима биомедицински потпомогнутог оплођења 16/1 број:450-5146/20 од 26.06.2020. године Републичког фонда за здравствено осигурање којим су измењени услови за укључивање у лечење неплодности поступцима БМПО, показало се да је неопходно донети нову Одлуку о остваривању права на финансијску помоћ за вантелесну оплодњу. Наведеним Упутством старосна граница за финансирање поступака биомедицински потпомогнуте оплодње подигнута је са 42 на 43 године, а број поступака који се о трошку РФЗО могу спровести до утврђене старосне границе није ограничен.

Како би се одредбе општинске Одлуке ускладиле са одредбама наведеног Упутства и постигла интенција да се паровима са пребивалиштем на територији општине Пожега омогући остваривање ширих права у односу на права из обавезног здравственог осигурања у циљу укључивања што већег броја парова у поступак вантелесне оплодње израђен је нацрт нове одлуке о остваривању права на финансијску помоћ за вантелесну оплодњу.