На основу члана 70. став 2. Закона о култури (''Сл. гласник РС'', број 72/2009) и члана 38. и 113. Статута општине Пожега (''Сл. лист општине Пожега'' број 1/2019), Скупштина општине Пожега, на седници одржаној дана \_\_\_\_\_\_\_\_\_2020. године, донела је

**О Д Л У К У**

**о условима и начину стицања права на уплату**

**доприноса за лице које самостално обавља уметничку**

**или другу делатност у области културе**

Члан 1.

Овом Одлуком уређују се ближи услови и начин стицања права на уплату доприноса за пензијско и инвалидско осигурање и доприноса за здравствено осигурање (у даљем тексту: доприноси) за лице које је стекло статус лица које самостално обавља уметничку или другу делатност у области културе, из средстава буџета Општине Пожега (у даљем тексту: буџет Општине).

Члан 2.

Лице које самостално обавља уметничку или другу делатност, у смислу закона којим се уређује област културе, је: самостални уметник, самостални стручњак у култури, самостални извођач културних програма и самостални сарадник у култури.

Самостални уметник јесте физичко лице које самостално, у виду занимања, обавља уметничку делатност и коме је репрезентативно удружење у култури (у даљем тексту: Удружење) утврдило статус лица које самостално обавља уметничку или другу делатност у области културе.

Самостални стручњак у култури јесте физичко лице које самостално, у виду занимања, обавља научноистраживачке, теоријско-критичке, едукативне, продуцентске, организаторске, менаџерске и друге стручне послове у области културних делатности и коме је Удружење утврдило статус лица које самостално обавља уметничку или другу делатност у области културе.

Самостални извођач културних програма у музичким и сценским делатностима је физичко лице које самостално, у виду занимања обавља вокално и инструментално извођење културних програма, или на други начин изводи културни или артистички програм и коме је Удружење утврдило статус лица које самостално обавља уметничку или другу делатност у области културе.

Самостални сарадник у култури јесте физичко лице које самостално, у виду занимања, обавља стручно-техничке послове у области културних делатности и коме је Удружење утврдило статус лица које самостално обавља уметничку или другу делатност у области културе.

Члан 3.

Право на уплату доприноса може да оствари лице из члана 2. ове Oдлуке, под условом да има пребивалиште на територији општине Пожега (у даљем тексту: Општина) и да му је у складу са законом, Удружење код кога је то лице уведено у евиденцију, утврдило статус лица које самостално обавља уметничку или другу делатност у области културе.

Члан 4.

Уплата доприноса за лице из члана 3. ове Одлуке, врши се давањем дотација, преко Удружења код кога је то лице уведено у евиденцију.

Члан 5.

Удружење за је дужно да Општинској управи општине Пожега - Одељењу за буџдет и финансије (у даљем тексту: Општинска управа) квартално, односно до 31. јануара, 30. априла, 31. јула и 31. октобра текуће године, достави захтев за уплату доприноса који садржи списак лица за које ће се вршити уплата доприноса из средстава буџета Општине.

Члан 6.

Одобравање и исплата средстава из буџета Општине на име доприноса, врши се у складу са закључком који доноси Општинско веће општине Пожега, а на основу захтева из члана 5. ове Одлуке.

Члан 7.

Доприноси за лице из члана 3. ове Одлуке, за које се средства обезбеђују у буџету Општине, обрачунаваће се и исплаћивати на најнижу месечну основицу за обрачун доприноса за осигуранике самосталне уметнике, у роковима и на начин утврђен законом којим се уређују доприноси за обавезно социјално осигурање.

Члан 8.

Удружење је дужно да изврши уплату доприноса за лице из члана 3. ове Одлуке надлежној пореској управи и доказ о уплати доприноса достави Општинској управи у року од 15 дана од дана уплате.

Члан 9.

Уколико дође до промене чињеница од значаја за остваривање права на уплату доприноса за лице из члана 3. ове Одлуке, Удружење је дужно да обавести Општинску управу о насталој промени.

Члан 10.

Општинска управа закључује са Удружењем годишњи уговор којим се ближе уређују међусобна права и обавезе по основу уплате доприноса за лица из члана 3. ове Одлуке.

Члан 11.

Ова Одлука ступа на снагу осмог дана од дана објављивања у ''Службеном листу општине Пожега'', а примањиваће се након доношења Правилника о условима и начину стицања права на уплату доприноса за лице које обавља уметничку или другу делатност у области културе.

**01 Број: 011\_\_\_\_\_/2020**

**СКУПШТИНА ОПШТИНЕ ПОЖЕГА**

**ПРЕДСЕДНИК,**

**Дејан Мркић**